**Richard Jomshof**, ent. *Lohikoski*, (s. 6. heinäkuuta 1969 Helsingborg) on ruotsalainen poliitikko. Hän on toiminut valtiopäiväedustajana vuodesta 2010 ja ruotsidemokraattien puoluesihteerinä vuodesta 2015.

Ura
---

Jomshof liittyi ruotsidemokraatteihin vuonna 1999 ja aloitti täysipäiväisen poliitikonuransa vuonna 2006. Sitä ennen hän oli työskennellyt historian, maantieteen, psykologian ja yhteiskuntaopin opettajana. Jomshof on koulutukseltaan *SO-lärare*. Hänellä on takanaan myös ura muusikkona, Elegant Machinery -nimisen syntikkapopyhtyeen kosketinsoittajana.

Jomshof ystävystyi opiskeluaikanaan 1990-luvun lopulla Mattias Karlssonin, Björn Söderin ja Jimmie Åkessonin kanssa. He kaikki nousivat sittemmin keskeisiin asemiin ruotsidemokraateissa ja heistä on käytetty yhteisnimeä "neljän jengi" (ruots. *de fyras gäng*). Jomshof toimi valtaosan 2000-luvun ensimmäisestä vuosikymmenestä ruotsidemokraattien puoluelehden *SD-kurirenin* päätoimittajana. Hän on toiminut myös Karlskronan kunnanvaltuuston jäsenenä vuosina 2002–2010, kunnanhallituksen jäsenenä vuosina 2006–2010 ja Blekingen läänin maakäräjien sekä maakäräjähallituksen jäsenenä vuosina 2006–2010.

Jomshof valittiin Ruotsin valtiopäiville ensimmäisen kerran syyskuun 2010 vaaleissa. Hän edustaa Blekingen läänin vaalipiiriä. Hän on toiminut varsinaisena jäsenenä valtiopäivien koulutusvaliokunnassa lokakuusta 2010 marraskuuhun 2012, oikeusvaliokunnassa marraskuusta 2012 syyskuuhun 2014 ja sotavaltuuskunnassa lokakuusta 2014. Hän on ollut myös Pohjoismaiden neuvoston Ruotsin valtuuskunnan jäsen lokakuusta 2014 huhtikuuhun 2016 ja uudelleen syyskuusta 2017.

Ruotsidemokraattien puoluehallitus valitsi Jomshofin puolueen uudeksi puoluesihteeriksi 26. tammikuuta 2015 ja hän aloitti tehtävässä tasan kuukausi myöhemmin. Hänen edeltäjänsä oli Björn Söder, joka oli vähän ennen väistymistään puoluesihteerin tehtävästä herättänyt kohua lausunnoillaan Ruotsin kansallisista vähemmistöistä. Henkilövaihdoksen jälkeen puoluesihteerin tehtävänkuva muuttui aiempaa viestintäpainotteisemmaksi.

Yksityiselämä
-------------

Richard Jomshofilla on ruotsinsuomalainen tausta isänsä puolelta. Hänen alkuperäinen sukunimensä oli Lohikoski, mutta vanhempiensa avioeron jälkeen hänen sukunimekseen tuli Johansson. Jomshof hän on ollut vuodesta 1999.

Jomshof on naimisissa ja hänellä on kaksi poikaa. Perhe asuu Karlskronan Sturkössä.

Lähteet
-------

1. 1 2 3 4  Richard Jomshof ny partisekreterare för SD *TV4 Nyheterna*.  26.1.2015. Viitattu 5.9.2018. (ruotsiksi)
2. ↑  Liljestrand, Jens: En udda fågel bland Sverigedemokraterna *Expressen*.  8.4.2015. Viitattu 5.9.2018. (ruotsiksi)
3. ↑  Jussila, Veera: Jimmien jengissä.  *Suomen Kuvalehti*, 2018, nro 35.
4. 1 2  Marmorstein, Elisabeth & Kudinoff, Ted: De fyras gäng *Aftonbladet*.  20.2.2009. Viitattu 5.9.2018. (ruotsiksi)
5. 1 2  Richard Jomshof (SD) *riksdagen.se*. Viitattu 5.9.2018. (ruotsiksi)
6. ↑  Nurminen, Jussi: Ruotsidemokraateissa kuohuu – puoluesihteeri pantiin vaihtoon *Yle Uutiset*.  26.1.2015. Viitattu 5.9.2018.
7. ↑  Rantala, Maynie: SD:n Richard Jomshof uskoo äänimäärän kaksinkertaistuvan *Sveriges Radio*.  15.1.2014. Viitattu 5.9.2018.

Aiheesta muualla
----------------

* Richard Jomshof Twitterissä

* Kuvia tai muita tiedostoja aiheesta **Richard Jomshof** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |